รมว.คลังอาเซมถกรับมือปัญหาเศรษฐกิจโลก
ที่ประชุมรมว.คลัวอาเซมสรุปเศรษฐกิจโลกฟื้นตัวช้า ประเทศเล็กเศรษฐกิจอ่อนชะลอตัว เร่งปฏิรูปเศรษฐกิจระยะยาว
13 มิ.ย. 2559

ที่ประชุมรมว.คลัวอาเซมสรุปเศรษฐกิจโลกฟื้นตัวช้า ประเทศเล็กเศรษฐกิจอ่อนชะลอตัว เร่งปฏิรูปเศรษฐกิจระยะยาว
นายวิสุทธิ์ ศรีสุพรรณ รมช.คลัง  ในฐานะหัวหน้าคณะผู้แทนไทย ได้เข้าร่วมการประชุมรัฐมนตรีว่าการกระทรวงการคลังเอเชีย - ยุโรป (ASEM FinMM) ครั้งที่ 12 เมื่อวันที่ 10 มิ.ย. 2559 ณ กรุงอูลานบาตอร์ ประเทศมองโกเลีย โดยมีหัวข้อหลักของการประชุม คือ หุ้นส่วนเพื่อเสริมสร้างความเชื่อมโยงระหว่างเอเชียและยุโรป
ทั้งนี้ การหารือที่สำคัญ ประกอบด้วย สมาชิกอาเซมได้หารือถึงสถานการณ์และแนวโน้มเศรษฐกิจในภูมิภาคเอเชียและยุโรป โดยเห็นว่าเศรษฐกิจโลกฟื้นตัวอย่างค่อยเป็นค่อยไป อย่างไรก็ดี เศรษฐกิจประเทศพัฒนาแล้วยังคงขยายตัวอย่างไม่ชัดเจน ขณะที่เศรษฐกิจของประเทศกำลังพัฒนามีแนวโน้มชะลอลง
นอกจากนี้ การชะลอตัวของเศรษฐกิจจีนจากการปรับโครงสร้างเศรษฐกิจที่มุ่งเน้นการเติบโตจากภายใน ความผันผวนของเงินทุนเคลื่อนย้าย ระดับราคาน้ำมันและราคาสินค้าโภคภัณฑ์ที่ตกต่ำลง และประเด็นความเสี่ยงทางการเมือง ถือเป็นปัจจัยท้าทายสำคัญที่อาจส่งผลกระทบต่อการเติบโตของเศรษฐกิจในภูมิภาคเอเชียและยุโรปในระยะต่อไป ในการนี้ ที่ประชุมสนับสนุนความร่วมมือระหว่างทั้ง 2 ภูมิภาคในการดำเนินนโยบายเพื่อส่งเสริมการขยายตัวทางเศรษฐกิจและรักษาเสถียรภาพทางการเงินในระยะสั้น ควบคู่ไปกับการปฏิรูปโครงสร้าง เพื่อเสริมสร้างการเจริญเติบโตทางเศรษฐกิจที่ยั่งยืนในระยะยาว 
ที่ประชุม  รมว.คลังอาเซมยังได้เน้นย้ำถึงความสำคัญในการส่งเสริมความเชื่อมโยงระหว่างทั้ง 2 ภูมิภาคเพื่อสนับสนุนการค้าและการลงทุนระหว่างกัน โดยสนับสนุนการเปิดเสรีการค้าและต่อต้านการกีดกันทางการค้าในทุกรูปแบบ 
นอกจากนี้ ได้สนับสนุนการสร้างความร่วมมือระหว่างภาคธุรกิจของทั้ง 2 ภูมิภาค โดยเฉพาะวิสาหกิจขนาดกลางและขนาดย่อม เพื่อเป็นกลไกหลักในการสนับสนุนการเติบโตทางเศรษฐกิจระหว่างกัน อีกทั้ง ยังได้เน้นย้ำถึงความสำคัญของการลงทุนในโครงสร้างพื้นฐานในการสนับสนุนการเติบโตทางเศรษฐกิจ การสร้างงาน ความเท่าเทียมของรายได้ และการค้าระหว่างประเทศ โดยได้เสนอแนะให้มีการร่วมลงทุนระหว่างภาครัฐและเอกชน (PPP) สำหรับโครงการความร่วมมือระหว่างประเทศสมาชิกเพื่อยกระดับการพัฒนาระหว่างกัน